
СЕМ съставил 11 акта за тв "Алфа", Сидеров ги отказва

СЕМ е съставил 11 акта за нарушения на телевизия "Алфа" за половин година, но собственикът й Волен Сидеров отказва да ги получи. Мария Стоянова от Съвета за електронни медии (СЕМ) заяви, че съветът се е самосезирал за казуси, които са били проблемни, и са предизвикали обществена реакция, сред които отношението към бежанците. Миналата година депутатът от „Атака" Магдалена Ташева нарече бежанците "канибали", "изчадия", "сган", "масови убийци", "диваци" в предаване по "Алфа". От юли 2013 г. до днес от СЕМ са съставени 11 акта на "Алфа", част от тях свързани с нарушения на чл. 17, ал. 2 - за недопускане на предавания, които противоречат на добрите нрави, както и за дискриминация по различни пунктове. "Съставен е акт за предавания, които са неблагоприятни или могат да повлияят върху развитието на деца, пет акта за непредоставяне на информация на СЕМ от телевизия "Алфа" за дейността й", каза Стоянова. Тя обясни, че има проблем да връчат актовете на лидера на „Атака" Волен Сидеров, който е юридически собственик на телевизията. Обратните разписки се връщали и на тях пишело, че отказва да получи актовете. Стоянова коментира, че той се крие от експертите. Тя неведнъж поставяла въпроса на заседание на съвета, че не могат ефективно да си вършат работата. "Губим и събираемост на средства от тези актове. Не на последно място, подобни актове имат в крайна сметка възпитателно значение, тъй като след като е констатирано нарушение, актът указва това, както и как да се коригира то", обясни пред Фокус Мария Стоянова. По думите й в практиката на СЕМ с останалите собственици на телевизии няма друг подобен случай,чак толкова драстичен. Смисълът на тези актове според нея не е СЕМ само да покаже мускули. Тя коментира, че е прецедент в България партия да има телевизия. Друг такъв случай в Европа нямало. Стоянова предлага с това също да се занимае Комисията за култура и медии.

